MEABHRÁN MÍNIÚCHÁIN

1.COMHTHÉACS AN TOGRA

•Forais agus cuspóirí an togra

Faoi láthair tá breis is 300 údarás sibhialta agus míleata sna Ballstáit a bhfuil sé de chúram orthu feidhmeanna garda cósta a chomhlíonadh i raon leathan réimsí, amhail an tsábháilteacht mhuirí, an tslándáil mhuirí, oibríochtaí cuardaigh agus tarrthála, rialú ag teorainneacha, rialú ar iascach, forfheidhmiú dlí agus cosaint an chomhshaoil. Cuireann roinnt gníomhaireachtaí de chuid an Aontais, go háirithe Frontex, an Ghníomhaireacht Eorpach um Shábháilteacht Mhuirí agus an Ghníomhaireacht Eorpach um Rialú ar Iascach, cuireann siad tacaíocht ar fáil do na húdaráis náisiúnta chun na feidhmeanna sin a chomhlíonadh.

In 2014 thug an Coimisiún chun críche staidéar féidearthachta inar scrúdaíodh an gá atá le feabhas a chur ar an gcomhar agus an comhordú idir comhlachtaí náisiúnta agus gníomhaireachtaí náisiúnta a bhfuil sé de chúram orthu feidhmeanna garda cósta a chomhlíonadh. Aithnítear sa staidéar seo raon saincheisteanna i dtaca le comhar níos dlúithe a dhéanamh, go sonrach mar a bhaineann sin le faireachas oibríochtúil agus comhroinnt sonraí, ar dhá réimse iad is bonn leis na feidhmeanna réamhráite uile.

An gá atá le feabhas a chur ar an gcomhar agus an comhordú a dhéantar idir údaráis a bhfuil sé de chúram orthu feidhmeanna garda cósta a chomhlíonadh, tugadh aitheantas ina dhiaidh sin dó i reachtaíocht iompair mhuirí an Aontais, i Straitéis Slándála Muirí an Aontais Eorpaigh maille le Plean Gníomhaíochta a ghlac an Chomhairle in 2014 agus sa Chlár Oibre Eorpach maidir leis an Imirce a ghlac an Coimisiún in 2015.

Is é is cuspóir don togra reachtach seo lena dtreisítear an comhar Eorpach maidir le feidhmeanna garda cósta feabhas a chur ar an gcomhar agus an comhordú a dhéantar idir gníomhaíochtaí ábhartha an Aontais Eorpaigh chun sineirgí idir na seirbhísí ar leith a fheabhsú, ionas gur féidir leo seirbhísí ilchuspóireacha atá níos éifeachtúla agus níos costéifeachtaí a chur ar fáil do na húdaráis náisiúnta sin a bhfuil sé de chúram orthu feidhmeanna garda cósta a chomhlíonadh. Is cuid de shraith beart a mhol an Coimisiún chun an chosaint atáthar a dhéanamh ar theorainneacha seachtracha na hEorpa a threisiú, lena náirítear an comhar Eorpach maidir le feidhmeanna garda cósta, atá sa togra seo, sraith a chuimsíonn freisin togra le haghaidh Rialachán lena mbunaítear an Ghníomhaireacht Eorpach um an nGarda Teorann agus Cósta agus togra le haghaidh leasú ar Rialachán (CE) Uimh. 768/2005 ón gComhairle lena mbunaítear an Ghníomhaireacht Eorpach um Rialú ar Iascach. Maidir leis na leasuithe substainteacha atá sa togra seo is ionann iad agus na forálacha atá beartaithe i ndáil leis an gcomhar Eorpach i measc gardaí cósta atá le fáil sa togra le haghaidh Rialachán lena mbunaítear an Ghníomhaireacht Eorpach um an nGarda Teorann agus Cósta agus na leasuithe atá beartaithe ar Rialachán (CE) Uimh. 768/2005 ón gComhairle.

•Comhsheasmhacht le forálacha beartais atá ann cheana sa réimse beartais seo

Tá an togra seo comhsheasmhach le cuspóirí an Bheartais Eorpaigh maidir le hIompar Muirí a bheidh i réim go dtí 2018 agus le cuspóirí beartais na Gníomhaireachta Eorpaí um Shábháilteacht Mhuirí a bunaíodh ar mhaithe le leibhéal ard, aonfhoirmeach agus éifeachtach sábháilteachta agus slándála muirí a áirithiú, agus truailliú ó longa a chosc, nó dul i ngleic leis, freisin. Mar sin téann an togra go croílár mhisean na Gníomhaireachta Eorpaí um Shábháilteacht Mhuirí, go croílár inniúlachtaí na gníomhaireachta agus go croílár na ngníomhaíochtaí a dhéanann sí le lucht riaracháin mhuirí agus le comhlachtaí muirí a bhfuil sé de chúram orthu feidhmeanna garda cósta a chomhlíonadh.

•Comhsheasmhacht le beartais eile de chuid an Aontais

Is é is cuspóir don tionscnamh seo an comhar Eorpach maidir le feidhmeanna garda cósta a fheabhsú trí chomhar trasearnála a fhorbairt idir an Ghníomhaireacht Eorpach um an nGarda Teorann agus Cósta, an Ghníomhaireacht Eorpach um Shábháilteacht Mhuirí (EMSA) agus an Ghníomhaireacht Eorpach um Rialú ar Iascach (EFCA), rud a fheabhsóidh sineirgí idir na gníomhaireachtaí sin, chun seirbhísí ilchuspóireacha atá níos éifeachtúla agus níos costéifeachtaí a chur ar fáil do na húdaráis náisiúnta sin a bhfuil sé de chúram orthu feidhmeanna garda cósta a chomhlíonadh.

Is é bunúdar na faidhbe atá ann go bhfuil breis is 300 údarás sna Ballstáit a bhíonn i mbun feidhmeanna garda cósta, amhail rialú ag teorainneacha, sábháilteacht mhuirí agus slándáil mhuirí, oibríochtaí cuardaigh agus tarrthála, rialú ar iascach, rialú ar thruailliú, etc., san am i láthair, agus is minic nach ndéantar comhordú mar is ceart orthu ar an leibhéal náisiúnta fiú. Trí chomhar agus comhordú a chur chun cinn idir na húdaráis sin a bhfuil sé de chúram orthu feidhmeanna garda cósta a chomhlíonadh, tá an togra seo ag teacht go hiomlán le beartais an Aontais maidir le himirce, le slándáil, le hiascaireacht neamhdhleathach, neamhthuairiscithe, neamhrialáilte chomh maith le hiompar agus soghluaisteacht.

Na cúraimí breise atá á dtabhairt do EMSA, tá siad i gcomhréir go hiomlán le sainorduithe na Gníomhaireachta Eorpaí um an nGarda Teorann agus Cósta agus EFCA, rud a chuideoidh leosan a ndualgais agus a gcúraimí féin a chur i gcrích. Tá Comhaontuithe Seirbhíse déthaobhacha i bhfeidhm cheana idir EMSA agus an Ghníomhaireacht Eorpach um an nGarda Teorann agus Cósta agus idir EMSA agus EFCA i dtaca le seirbhísí faisnéise muirí a chur ar fáil. I gcás na Gníomhaireachta Eorpaí um an nGarda Teorann agus Cósta, tá socruithe déanta ó bhí Aibreán 2013 ann maidir le malartú na sonraí sin a bhfuil fáil orthu faoi láthair agus déantar iad a shruthú go buan ó EMSA chuig EUROSUR agus chuig Lárionad Staide na Gníomhaireachta. Bainfear feidhm as na cleachtais sheanbhunaithe i gcás na sruthanna breisithe sonraí.

Tá an togra reachtach seo gan dochar do rún an Choimisiúin rialacháin bhunaitheacha ó ghníomhaireachtaí díláraithe an Aontais Eorpaigh a chomhchuibhiú de réir an chur chuige chomhchoitinn i leith gníomhaireachtaí díláraithe a ghlactar nuair a bhíonn leasú á dhéanamh ar na rialacháin sin ar chúiseanna a bhaineann le cúrsaí beartais.

2.BUNÚS DLÍ, COIMHDEACHT AGUS COMHRÉIREACHT

•Bunús dlí

Tá an togra seo bunaithe ar Airteagal 100(2) CFAE lena mbunaítear forálacha maidir le cuspóirí an chomhbheartais muiriompair a bhaint amach.

•Coimhdeacht